RBF พร้อมส่งมอบ CBD-THC ปลายปี 64 ลุยปลูก “กัญชา” เต็มสูบหลังแก้กม.เอกชน
RBF เตรียมส่งมอบ CBD-THC สารสกัดกัญชงล็อตแรกช่วงปลายเดือนธันวาคม 2564 พร้อมเดินหน้าปลูกกัญชาหลังรัฐบาลมีนโยบายปรับแก้กฎหมายกัญชาเพิ่มเติมในปี 2565
RBF เตรียมส่งมอบ CBD-THC สารสกัดกัญชงล็อตแรกช่วงปลายเดือนธันวาคม 2564 พร้อมเดินหน้าปลูกกัญชาหลังรัฐบาลมีนโยบายปรับแก้กฎหมายกัญชาเพิ่มเติมในปี 2565
23 พ.ย. 2564

แพทย์หญิงจัณจิดา รัตนภูมิภิญโญ กรรมการบริษัท บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า หลังบริษัทฯได้รับใบอนุญาตปลูกกัญชงในพื้นที่จังหวัดเชียงใหม่ จำนวน 10 ไร่ พร้อมนำร่องปลูกในรูปแบบกลางแจ้ง หลังได้เมล็ดพันธุ์ที่รัฐบาลกำหนดก่อนหน้านี้ และพบว่าให้ผลผลิตที่ดี โดยเตรียมเก็บเกี่ยวผลผลิตเพื่อส่งมอบให้กับลูกค้ารายใหญ่ที่อยู่ในตลาดหลักทรัพย์ ในช่วงปลายเดือนธันวาคม 2564 นี้ เพื่อให้ลูกค้าเร่งผลิตผลิตภัณฑ์ใหม่ออกจำหน่ายสู่ตลาดทั้งในประเทศและต่างประเทศ
สำหรับผลผลิตที่เป็นช่อดอก เพื่อนำมาผลิตสาร CBD-THC ล็อตแรก จะอยู่ในพื้นที่ปลูก 50 ไร่ ในจังหวัดเชียงใหม่ แบ่งเป็น  บริษัทฯปลูกเอง 10 ไร่ และ 40 ไร่ มาจากเกษตรกร ที่ร่วมทำคอนแทรคฟาร์มมิ่ง (contract farming) กับบริษัทฯ ซึ่งผลผลิตดังกล่าวจะเริ่มออกมาภายในไตรมาส 1 ปี 2565 หลังจากนั้นจะมีอีก 40 ไร่ที่เป็นคอนแทรคฟาร์มมิ่ง เพิ่มเข้ามาอีก ซึ่งจะเริ่มทำการปลูกและทยอยเก็บผลผลิต เพื่อนำมาสกัดเป็นสาร CBD -THC ต่อไป
นอกจากการปลูกกัญชงเพื่อให้ได้ช่อดอก นำมาสกัดเป็นสาร CBD-THC แล้ว บริษัทฯยังมีพื้นที่อีก 270 ไร่ ในจังหวัดเชียงราย โดยในเฟสแรกจะเน้นปลูกกัญชง เพื่อเก็บเมล็ดนำมาสกัดทำน้ำมันเมล็ดกัญชง โดยจะทยอยปลูกตามจำนวนคำสั่งซื้อของลูกค้า และในเฟสต่อไปจะปลูกกัญชงเพื่อเอาช่อดอก รองรับคำสั่งซื้อที่จะเข้ามาอย่างต่อเนื่องในปี 2565
โดยปัจจุบันบริษัท มีลูกค้าเดิมและลูกค้าใหม่ สนใจที่จะสั่งซื้อสารสกัด CBD -THC กับทางบริษัทเข้ามาเป็นจำนวนมาก ทั้งกลุ่มเครื่องดื่ม เครื่องสำอาง และอาหารเสริม ซึ่งเป็นบริษัทในตลาดหลักทรัพย์และนอกตลาดหลักทรัพย์ เนื่องจากเชื่อมั่นว่า RBF ในฐานะผู้นำทางด้านธุรกิจ Ingredient ในประเทศไทย จะมีความสามารถไม่ใช่แค่ผลิตอย่างเดียว แต่ยังสามารถต่อยอดพัฒนาสินค้าให้กับลูกค้าได้หลากหลายและตอบโจทย์ความต้องการ เพื่อให้สินค้าของลูกค้าได้รับการตอบรับที่ดีจากตลาด ทำให้ธุรกิจที่เกี่ยวข้องกับกัญชงเติบโตและขยายวงกว้างมากขึ้น
ทั้งนี้ นับเป็นผลดีต่อทุกภาคส่วนที่เกี่ยวข้อง เริ่มตั้งแต่เกษตรกรผู้ปลูกกัญชง ผู้ประกอบการ เจ้าของผลิตภัณฑ์ และผู้บริโภคสินค้า ส่งผลให้กัญชงเป็นพืชเศรษฐกิจใหม่ที่สำคัญตามนโยบายของกระทรวงสาธารณสุขและรัฐบาล โดย RBF จะเริ่มส่งมอบผลผลิตทั้งสารสกัด CBD -THC และน้ำมันเมล็ดกัญชง ให้กับลูกค้าที่มีคำสั่งซื้อเข้ามา โดยบริษัท คาดว่าจะสามารถทยอยรับรู้รายได้จากธุรกิจกัญชง ตั้งแต่ช่วงไตรมาสแรกของปี 2565
ส่วนกรณี รัฐบาลมีนโยบายปรับแก้กฎหมายกัญชาเพิ่มเติมในปี 2565 พญ.จัณจิดา กล่าวว่า กัญชา ถือเป็นตลาดใหม่ เป็นธุรกิจใหม่ที่มีศักยภาพในการเติบโต ซึ่้งจะช่วยสร้างการเติบโตให้กับบริษัทได้มาก โดย RBF ในฐานะบริษัทเอกชนและทำธุรกิจด้าน Ingredient แบบครบวงจรตั้งแต่ต้นน้ำยันปลายน้ำ และมีประสบการณ์การทำธุรกิจ Ingredient ธรรมชาติและสมุนไพร พร้อมขานรับนโยบาย ปลูก สกัด กัญชา ทันทีที่รัฐบาลปรับแก้ไขกฎหมายกัญชาแล้วเสร็จ และคาดปีหน้า สารสกัด CBD กัญชง THC กัญชา จะเติบโตอย่างต่อเนื่อง